钦定古今图书集成/明伦汇编/氏族典/第370卷 > 《廖用贤尚友录》 > 阎文应
## 钦定古今图书集成/明伦汇编/氏族典/第370卷 > 《廖用贤尚友录》 > 阎文应

按《宋史阎文应传》：“文应，开封人，给事掖庭，积迁至入
内副都知。仁宗初亲政，与宰相吕夷简谋，以张耆、夏
竦、陈尧佐、范雍、赵积、晏殊、钱惟演皆章献后所任用，
悉罢之。退以语郭后，后曰：‘夷简独不附太后邪’？”由是
并夷简罢。夷简素与文应相结，使为中诇，久之，乃知
事由郭后，夷简遂怨后。及再相，杨尚二美人方宠尚
美人于仁宗前，有语侵后，后不胜忿，批其颊。仁宗自
起救之，误中其颈，仁宗大怒，文应乘隙，遂与谋，废后
为净妃。既而仁宗悔废郭氏，有复后之意，文应大惧。
会后有小疾，挟太医诊视，数日，乃言后暴崩，实文应
为之也。累至昭宣使、恩州团练使。时谏官劾其罪，议
并其子士良出之，以文应为秦州钤辖，改郓州。士良
罢御药院，为内殿崇班。文应后徙相州钤辖，卒。